Joriy yilning I choragida bankomatlar soni 595 taga yetkaziladi

Bugungi kunda, iqtisodiyotda naqd pullar bilan bir qatorda bank kartalaridan tovarlar va xizmatlarni xarid qilish, to‘lovlarni amalga oshirish uchun keng foydalanilmoqda, deb xabar bermoqda Markaziy bank axborot xizmati.
Respublika bo‘yicha 2017 yilda tovarlar va xizmatlar, shuningdek boshqa hisob-kitoblarni amalga oshirish uchun bank kartalari orqali to‘lovlar hajmi 53 trln. so‘mni tashkil etib, yanvar-iyun oylarida 29,0 trln. so‘mlik, iyul-dekabr oylarida 24 trln. so‘mlik to‘lovlar amalga oshirildi.
O‘tgan yil natijalari bo‘yicha tovarlar va xizmatlar, shuningdek boshqa to‘lovlarda aholining bank kartalari orqali amalga oshirilgan hisob-kitoblarning ulushi 57% ni tashkil etdi, iyul-dekabr oylari bo‘yicha o‘rtacha 46% bo‘lgani holda yanvar-iyun oylariga (71%) nisbatan 25 bandga, yanvar oyiga nisbatan esa 32 bandga kam bo‘ldi.
Banklar tomonidan mijozlarning bank kartalaridan naqd pullarni istalgan paytda olish imkoniyatlarini kengaytirilishi natijasida tovar va xizmatlar, shuningdek boshqa to‘lovlar uchun hisob-kitoblarda naqd pullar ulushining ortishi hisobiga bank kartalari bilan hisob-kitoblar ulushining kamayib borishi kuzatilmoqda.
Bank kartalari tizimidan foydalanuvchilarga yanada qulay sharoitlar yaratish, aholi gavjum joylarda bankomatlar tarmog‘ini kengaytirish maqsadida 2017 yil dekabr oyida qo‘shimcha 159 ta bankomat o‘rnatildi, bu boradagi ishlar bosqichma-bosqich davom ettiriladi va joriy yilning I choragi mobaynida yana 150 ta bankomat o‘rnatilib, ularning soni 595 taga yetkaziladi.